b'\n_START_ARTICLE_\nRu\xc5\xbea Pospi\xc5\xa1 Baldani\n_START_SECTION_\n\xc5\xbdivotopis\n_START_PARAGRAPH_\nNa prvoj izvedbi u Hrvatskoj opere "Rat i mir" Sergeja Prokofjeva u  HNK u Zagrebu (20. studenog 1961.) posebnu je pozornost privukao glas orguljske ljepote, bar\xc5\xa1unaste meko\xc4\x87e i bogatih preljeva u maloj ulozi Muratova a\xc4\x91utanta. Pripadao je studentici Muzi\xc4\x8dke akademije Ru\xc5\xbei Pospi\xc5\xa1, poslije udanoj Baldani. _NEWLINE_Ru\xc5\xbea Pospi\xc5\xa1 za \xc4\x8ditave je svoje duge \xc4\x8detrdesetogodi\xc5\xa1nje karijere od 1961. do 2001. ostala vjerna Zagreba\xc4\x8dkoj operi i usporedno stjecala svjetski ugled. Po\xc4\x8delo je to ve\xc4\x87 dvije godine nakon debuta, u napuljskome San Carlu u ulozi Venere u Offenbachovu "Orfeju" u podzemlju, nastavilo se 1964. godine na Holland festivalu s Marinom u "Borisu Godunovu" i Dubrova\xc4\x8dkim ljetnim igrama s Oktavijom u "Krunidbi Popeje" pod ravnanjem Lovre pl. Mata\xc4\x8di\xc4\x87a, 1965. nastupom na festivalu u Edinburghu u Haydnovoj operi "Ribarice" i 16. velja\xc4\x8de 1966. godine s prvim nastupom u Metropolitanu kao Maddalena iznad prosjeka u "Rigolettu". _NEWLINE_Anga\xc5\xbeirana u Metu, bila je 1970. njegova Carmen u re\xc5\xbeiji Jean-Louisa Barraulta, koju je upoznala i \xc5\xa1iroka publika u tri radijska prijenosa from coast to coast (od obale do obale). U 1975. godine, kada se proslavljala stota obljetnica praizvedbe "Carmen", bila je zacijelo njezina najtra\xc5\xbeenija interpretkinja, od premijere u Covent Gardenu do Be\xc4\x8dke dr\xc5\xbeavne opere i Madrida. _NEWLINE_Suradnja s velikim dirigentima Karajanom, Karlom Richterom, Claudiom Abbadom vodila ju je na Salzbur\xc5\xa1ke sve\xc4\x8dane igre i Uskrsne sve\xc4\x8dane igre u istome gradu, u Scalu, Bavarsku dr\xc5\xbeavnu operu u M\xc3\xbcnchenu, Teatro del Liceo u Barceloni, u najve\xc4\x87e koncertne dvorane Berlinske i Be\xc4\x8dke filharmonije, Carnegie Hall, u Vatikan pred Papu Pavla VI. _NEWLINE_Njezin jedinstveno lijep glas, velika muzikalnost i prekrasan legato uz atraktivnu scensku pojavu \xc4\x8dinili su je rasko\xc5\xa1nom Carmen, Dalilom i Amneris, golem glasovni potencijal izra\xc5\xbeajnom Azucenom, uznositost interpretacije primjerenim "Orfejom", zrelost psiholo\xc5\xa1koga poniranja u lik izvrsnom Marfom u Hovan\xc5\xa1\xc4\x8dini, progla\xc5\xa1enom u njema\xc4\x8dkom \xc4\x8dasopisu Opernwelt najboljom kreacijom u 2000., a uzvi\xc5\xa1ena mirno\xc4\x87a fraze idealnom interpretkinjom velikih vokalno-instrumentalnih djela Bacha, Beethovena, Verdija, H\xc3\xa4ndela.\n_START_SECTION_\nNastupi u Metropolitan Operi\n_START_PARAGRAPH_\nRu\xc5\xbea Pospi\xc5\xa1 Baldani je u Metropolitan operi nastupila 57 puta, s mnogim opernim velikanima, me\xc4\x91u kojima su: Birgit Nilsson, Alfredo Kraus, R\xc3\xa9gine Crespin, Franco Corelli, Robert Merrill, Carlo Bergonzi, Sherrill Milnes, Nicolai Gedda, Renata Tebaldi, Leontyne Price, Richard Tucker, Montserrat Caball\xc3\xa9, Pl\xc3\xa1cido Domingo i Jon Vickers._NEWLINE_Rigoletto, Maddalena_NEWLINE_Datumi: 16.2.1966. (debut), 22.2.1966, 3.3.1966._NEWLINE_Parsifal, glas_NEWLINE_Datumi: 10.3.1966, 16.3.1966, 2.4.1966, 8.4.1966._NEWLINE_Andrea Ch\xc3\xa9nier, Madelon_NEWLINE__NEWLINE_Datum: 22.3.1966._NEWLINE_Krabuljni ples, Ulrica_NEWLINE_Datumi: 25.3.1966, 6.4.1966, 17.4.1967, 25.4.1967, 15.5.1967, 21.6.1967, 3.10.1970, 14.10.1972, 18.10.1972._NEWLINE_\xc4\x8carobna frula, tre\xc4\x87a dama_NEWLINE_Datumi: 19.2.1967, 24.2.1967, 8.3.1967, 13.3.1967, 16.3.1967, 20.3.1967, 22.3.1967, 1.4.1967, 16.6.1967, 22.6.1967._NEWLINE_La Gioconda, La Cieca_NEWLINE_Datumi: 27.3.1967, 15.4.1967, 26.5.1967, 3.6.1967._NEWLINE_Carmen, Carmen_NEWLINE_Datumi: 9.6.1970, 27.6.1970, 26.1.1971, 6.2.1971, 10.2.1971, 13.2.1971, 22.4.1971, 7.5.1971, 13.5.1971, 19.5.1971, 26.5.1971, 27.10.1971, 30.10.1971, 1.1.1972, 4.1.1972, 26.4.1972._NEWLINE_Aida, Amneris_NEWLINE_Datumi: 22.6.1970, 1.1.1971, 7.1.1971, 30.11.1972._NEWLINE_Orfej i Euridika, Orfeo_NEWLINE_Datumi: 19.12.1970, 24.12.1970._NEWLINE_Walkira, Fricka_NEWLINE_Datumi: 7.12.1972, 16.12.1972._NEWLINE_Siegfried, Erda_NEWLINE_Datumi: 12.12.1972, 22.12.1972.'